दुनिया में यह नाम अब दरिंदगी और दहशत का दूसरा नाम माना जाता है. आईएसआईएस नामक आतंकी संगठन का यह सरगना कभी-कभी चेहरे पर नकाब पहनता है. इसीलिए उसे 'अदृश्य शेख' भी कहा जाता है. पहली बार वह जुलाई 2014 में एक वीडियो में दिखाई दिया था. जिसमें उसने मुसलमानों से उसे अपना खलीफा मानने की बात कही थी. अल बगदादी के नेतृत्व में इस आतंकी संगठन ने उत्तरी इराक और पश्चिमी सीरिया पर कब्ज़ा कर रखा था. हाल ही में सेना ने सीरिया का बड़ा हिस्सा उसके कब्जे से मुक्त करा लिया है. इस दौरान कई बार बगदादी के मारे जाने की ख़बरें भी आती रही हैं लेकिन कभी भी उन ख़बरों की पुष्टि नहीं हो सकी. अबु बक्र अल बगदादी का ये संगठन इतना बर्बर और हिंसक है कि आतंकी संगठन अलकायदा ने भी इसकी निंदा की थी. इस आतंकी संगठन में दुनियाभर के लड़ाके शामिल हुए, जिनमें ब्रिटिश मुस्लिम लड़ाकों की तादाद सबसे ज्यादा बताई जाती है.